El 1899, la vídua de Manuel Vicens, Dolors Giralt i Grífol, va vendre la casa al doctor Antoni Jover i Puig per 45 000 pessetes. Antoni Jover (Barcelona, 1855–1930) va ser un prestigiós pediatre, llicenciat a la Universitat de Barcelona el 1876. Instal·lat a Cuba, va ser catedràtic de la Universitat de l'Havana, fins a la independència de l'illa, en què va retornar a Espanya. Gràcies a la fortuna que havia forjat a Ultramar, com uns altres indians de l'època, va poder adquirir la Casa Vicens. Va representar diversos interessos comercials espanyols a Cuba i, fins i tot després de la seva independència, va passar diverses temporades a l'illa. Va ser també president del Casino Español de l'Havana i del Cercle Català. Establert definitivament a Barcelona el 1924, va ser regidor de l'Ajuntament de Barcelona de 1924 a 1930 i tinent d'alcalde amb el baró de Viver. El 1908, el doctor Jover va vendre la casa al seu germà, Josep Jover, reservant-se el dret d'usdefruit; mort aquest sense descendència el 1913, la va deixar a Ángela González Sánchez, la dona d'Antoni Jover.